b'\n_START_ARTICLE_\nFiziolo\xc5\xa1ka raztopina\n_START_PARAGRAPH_\nFiziolo\xc5\xa1ka raztopina je 0,9\xc2\xa0% raztopina natrijevega klorida v vodi. Njena osmolarnost ustreza osmolarnosti krvne plazme (okoli 300 mOsmol/L). Dele\xc5\xbe 0,9\xc2\xa0% NaCl pomeni masno koncentacijo soli v vodi; \xce\xb2 = m/V = 9 g / 1000 ml = 0,009 g/ml. Fiziolo\xc5\xa1ka raztopina je glede na plazmo izotoni\xc4\x8dna, saj izkazuje enako osmolarnost in posledi\xc4\x8dno enak osmotski tlak. Zato se fiziolo\xc5\xa1ka raztopina uporablja za intravenske injekcije; seveda mora biti za te namene sterilna._NEWLINE_Zaradi izotoni\xc4\x8dnosti se sme fiziolo\xc5\xa1ka raztopina aplicirati v veno tudi skozi dalj\xc5\xa1e \xc4\x8dasovno razdobje, ne da bi pri tem povzro\xc4\x8dala spremembe v prostornini krvnih celic. Zato se uporablja za nadome\xc5\xa1\xc4\x8danje izgubljene vode, natrija in klora, na primer pri krvavitvah, dehidraciji ... \xc4\x8ce bi bila raztopina hipertoni\xc4\x8dna, bi po njeni aplikaciji v \xc5\xbeilo voda zapustila krvne celice in le-te bi se skr\xc4\x8dile in ne bi mogle nadalje opravljati fiziolo\xc5\xa1kih funkcij. Hipotoni\xc4\x8dne raztopine (koncentracija NaCl je ni\xc5\xbeja od 0,9\xc2\xa0%) pa povzro\xc4\x8dijo, da voda vdira v celice, zato krvne celice nabreknejo in se nato razpo\xc4\x8dijo._NEWLINE_Fiziolo\xc5\xa1ka raztopina se uporablja tudi pri izpiranju ran in telesnih votlin, za obkladke in pri \xc4\x8di\xc5\xa1\xc4\x8denju dolo\xc4\x8denega tori\xc5\xa1\xc4\x8da med operacijo.'